VEGA præsenterer

**Igorrr river dig rundt i deres deliriske genre-rundkørsel**

*Forbered dig på at blive udfordret og overrasket den 15. april i Lille VEGA, hvor Igorrr udfolder deres hæsblæsende univers.*

Når franske Igorrr går på scenen, er alle muligheder åbne i deres ekspansive univers af uforenelige genre som dødsmetal, barok, breakcore og trip hop. Bagmanden bag projektet Gautier Serre udgav sit seneste album, *Savage Sinuoid*, i 2017, og efter to års intense turnéer i Europa, Rusland, og Nordamerika er han klar med et nyt album og et destruktivt nyt liveact i 2020. Og som altid kan du forvente, at det bliver fuldstændigt vildt og unikt.

I 2018 spillede Igorrr et show på Copenhell, der udfordrede og forbløffede publikum og anmeldere.

”….*hvis man tillader det, så er musikken dragende og medrivende ved den komplette og absurde overvældelse, den skaber. Det er både dystert, som i 'ieuD', tungt som i 'Viande', smukt som i 'Spagetti Forever' og, som i 'Cheval', helt ekstremt fjollet. Der er slet ingen grænser*” – Devilution

”*På plade kan de godt have tendens til at skubbe folk fra sig, men live er de ekstremt underholdende og fuldstændig overvældende. Som en fan sagde efter koncerten: ”Hvis Die Antwoord spillede metal*” – Gaffa

Igorrr startede som et enmadsprojekt baseret på Serres kærlighed til Cannibal Corpse, Aphex Twin og Chopin. Live udvides bandet til et kollektiv.

**Support: Author & Punisher + Otto Von Schirach**Author & Punisher er et enmands-industrial doom metalband skabt af maskiningeniør og kunstner Tristan Shone. Han anvender et helt arsenal af specialdesignede maskiner for at opnå sin særegne industrielle lyd. Live optræder han i en halvcirkel af disse skræmmende, hjemmelavede maskiner, der på en og samme tid virker futuristiske og middelalderlige.

Otto Von Schirach er halvt cubansk/tysk og vokset op i Miamis Little Havana, hvor hans bedstemor praktiserede Santeria og hvid magi. Det åbnede hans øjne for alt underligt og bizart. Han lyttede til Miami Bass, Gore Grind, Gangsta Rap and Afro Cuban Noise. Det, sammen med inspiration som earth Wave, surf electro, Tropical calypso, Dubstep, Broken Noise Grind, IDM, Folk Glitch og Breakcore, bliver til en supernova af et mix, når Otto Von Schirach går på scenen.

**Fakta om koncerten:**

Igorrr(FR)

Onsdag d. 15. april kl. 20.00

Lille VEGA, Enghavevej 40, 1674 København V

Billetpris: 165 kr. + gebyr
Billetsalget starter i dag via vega.dk og Ticketmaster.